Video: Vrou dood ná sy Withuis wou binnejaag‘n Video van die voorval volg onderaan die berig. ŉ Vrou met ŉ 1-jarige baba in haar voertuig is in Washington in die VSA doodgeskiet nadat sy deur veiligheidsversperrings by die Withuis probeer ry het. Die vrou, wat deur die VSA-media Carey (34) genoem word, het van die toneel probeer wegjaag, en is deur die polisie agterna gesit. Sy is later buite die Amerikaanse senaat doodgeskiet toe die polisie op haar losgebrand het, berig The Telegraph. Volgens die polisie is daar nie tans bewyse dat die voorval met terrorisme verband hou nie. Dit is in die stadium ook nie duidelik of Carey gewapen was nie, maar ooggetuies sê sy het nie ŉ skoot afgevuur nie. In die jaagtog deur die hoofstad se strate is twee polisiemanne in ŉ botsing beseer. Een beampte is in ŉ stabiele toestand met ŉ helikopter na ŉ plaaslike hospitaal geneem die ander het geringe beserings opgedoen. ŉ 1-jarige baba dogtertjie is na die skietery uit die voertuig gehaal en is in ŉ “goeie toestand”, het die polisie gesê. “Hierdie was beslis nie ŉ ongeluk nie en ons kan nie oor die vrou se motief spekuleer nie,” het Cathy Lanier, ŉ polisiehoof van die stad, gesê. Die president was in die Withuis tydens die voorval en was in geen stadium in gevaar nie, het owerhede gesê. http://www.youtube.com/watch?v=ddl8aKwF2RA